স্কুলের গেটে মারপিট! বুকে গাঁথা ছুরি নিয়ে থানায় হাজির নাবালক

ওয়েব ডেস্ক: স্কুল পড়ুয়াদের মারপিট (School Students Clash) থেকে ছুরির আঘাত (Stab)। বুকে গাঁথা ছুরি নিয়েই থানায় হাজির ছাত্র। সপ্তাহান্তে এই এই ছবিটা দেখে শিউরে উঠছেন দিল্লিবাসী। মধ্য দিল্লির (Delhi) পাহাড়গঞ্জ এলাকায় একটি স্কুলের সামনে ঘটে এই ঘটনা। এক বছরের পনেরোর ছাত্র ছুরিকাঘাতে গুরুতর আহত হয়েছে। বর্তমানে সে দিল্লির আরএমএল হাসপাতালে ভর্তি।

জানা গিয়েছে, আক্রান্ত ছাত্রের উপর আচমকা আরও তিন ছাত্র ঝাঁপিয়ে পড়ে। এক জন তার বুকে ছুরির কোপ মারে। ছুরিবিদ্ধ অবস্থাতেই আহত ছাত্র থানায় ছুটে যায়। পুলিশ তাকে দেখে চমকে ওঠে এবং দ্রুত চিকিৎসার ব্যবস্থা করে। পুলিশ জানিয়েছে, আক্রান্ত ছাত্র ও আক্রমণকারী তিনজনই নাবালক। তাদের বয়স ১৫ থেকে ১৬ বছরের মধ্যে।

আরও পড়ুন: অনলাইনে ঘুষ! ভাইরাল স্ক্রিনশট, চর্চায় যোগীরাজ্যের পুলিশ

পুলিশ সূত্রে জানা গিয়েছে, গত ৪ সেপ্টেম্বর স্কুলের মধ্যে তাদের মধ্যে গণ্ডগোল হয়েছিল। সেই বিরোধের সূত্র ধরেই এই হামলার ঘটনা ঘটে। তদন্তে জানা গিয়েছে, প্রায় পনেরো দিন আগে তিন ছাত্র স্কুল ছুটির সময় অন্য ছাত্রদের সঙ্গে মারামারিতে জড়িয়েছিল। পরে তারা প্রতিশোধ নিতে ছুরি মারার পরিকল্পনা করে। আক্রান্ত ছাত্রটিকে তারা ‘শত্রু দল’-এর সদস্য ভেবে স্কুল গেটের বাইরে অপেক্ষা করছিল এবং বেরোতেই তাকে মারধর করে। এক পর্যায়ে ছুরির আঘাত হানে।

এই ঘটনায় পুলিশ ভারতীয় ন্যায় সংহিতার একাধিক ধারায় মামলা দায়ের করেছে। তদন্তে জানা গিয়েছে, ছাত্ররা মারামারির প্রস্তুতি হিসেবে কাচের বোতল ভেঙে এবং ছুরি নিয়ে স্কুলের বাইরে অপেক্ষা করছিল। ঘটনাস্থল থেকে ছুরি ও অন্যান্য বস্তু উদ্ধার করা হয়েছে। গ্রেফতার হওয়া তিনজন নাবালক হওয়ায় তাদের জুভেনাইল কোর্টে হাজির করানো হবে। এই ঘটনায় নাবালক ছাত্রদের মধ্যে প্রতিশোধপ্রবণ আচরণ এবং স্কুলে শৃঙ্খলা রক্ষায় কঠোর ব্যবস্থা নেওয়ার দাবি উঠেছে।